SKRIFTLIG FORESPØRGSEL E-3150/00

af Olle Schmidt (ELDR) til Kommissionen

(6. oktober 2000)

Om: EU-støtte til bekæmpelse af børnesex

Kommissionen har gentagende gange bekræftet, at bekæmpelse af børnesex-turisme er et vigtigt spørgsmål. Den svenske afdeling af den internationale organisation, Ecpat, som arbejder med at bekæmpe kommerciel seksuel udnyttelse af børn, fik i perioden november 1999 til oktober 2000 støtte fra Kommissionen for i samarbejde med rejsebranchen at udarbejde en adfærdskodeks til bekæmpelse af børnesex-turisme. Støtten til projektet udløber officielt i oktober, men kommissær Liikanen skrev i en skrivelse fra april 2000, at der knyttes store forventninger til projektet, der bevirkede, at Ecpat antog, at den fortsat ville modtage økonomisk støtte fra EU til sit projekt. I en skrivelse meddeler kommissæren også, at Kommissionen fortsat vil prioritere initiativer, som har til formål at bekæmpe børnesex-turisme. I løbet af hele sommeren har Ecpat siden forgæves forsøgt at kontakte Kommissionen for at få en bekræftelse på, at støtten vil fortsætte. Den 5. september 2000 fik Ecpat imidlertid besked om, at støtten ville ophøre.

På denne baggrund bedes Kommissionen oplyse:

1. Hvordan prioriteter Kommissionen, hvilke projekter, der skal modtage støtte, og med hvilken tidsfrist sker dette?

2. Hvordan er kontakten mellem Kommissionen og organisationerne under igangværende projekter?

3. Hvordan kan ngo'er, der ofte er afhængige af støtte, planlægge og udføre deres arbejde, hvis Kommissionen træffer afgørelse om fortsat eller ikke fortsat at yde økonomisk støtte med kort varsel (i det konkrete tilfælde drejer det sig om, at Kommissionen traf en afgørelse i september for en støtteperiode, der starter i november)?

Svar afgivet på Kommissionens vegne af Erkki Liikanen

(21. november 2000)

1. I foråret og sommeren 2000 gennemførte Kommissionen en samlet undersøgelse af sine aktiviteter og menneskelige ressourcer. Den 26. juli 2000 konkluderede Kommission, at den havde brug for flere end 1 200 yderligere stillinger for at kunne udføre alle sine opgaver.

Der har tidligere været en tendens til en stigning i antallet af Kommissionens administrative opgaver og et fald i de politiske og lovgivningsmæssige opgaver. I juli besluttede Kommissionen, at denne udvikling skulle vendes, og de administrative opgaver begrænses, således at der frigøres menneskelige ressourcer til politiske, lovgivningsmæssige og konceptuelle opgaver. Dette betyder indskrænkning og afvikling af aktiviteter på en lang række områder. Der vil navnlig ske en indskrænkning af aktiviteter, der finansieres over små budgetposter, da de lægger beslag på mange menneskelige ressourcer.

Oplysningskampagner vedrørende sexturisme har spillet en vigtig rolle. Som følge af manglende ressourcer og i overensstemmelse med den almindelige tendens til beskæring af små budgetposter vil disse aktiviteter dog blive gradvist afviklet. Kommissionen vil ikke indgå nye finansielle forpligtelser næste år. Ikke desto mindre vil Kommissionen gøre sit bedste for at bruge bevillingerne til disse aktiviteter i dette års budget.

2. Med hensyn til den aktuelle sag har Kommissionen haft nogle få kontakter med ECPAT i henhold til bestemmelserne i den indkaldelse af forslag, der blev offentliggjort i maj 1999, som f.eks. evalueringen af interimsrapporten. Desuden anmodede ECPAT den 7. oktober 2000 om en forlængelse af projektet indtil 31. december 2000. Kommissionen accepterede forlængelsen. Endvidere deltog en repræsentant for ECPAT i et møde den 10. oktober 2000, hvor Kommissionen forklarede de berørte organisationer om mulighederne for yderligere fællesskabsstøtte til aktiviteter til bekæmpelse af børnesexturisme.

Modtagere af fællesskabstilskud gennemfører de aktuelle projekter uden yderligere støtte fra Kommissionen. Under gennemførelsen af projekterne kan der etableres kontakt mellem modtagere og Kommissionen, hvis der skulle opstå særlige behov. Modtagerne er normalt forpligtet til at udarbejde regelmæssige rapporter om de fremskridt, der er gjort, og om resultaterne.

3. Eftersom Fællesskabet opererer med etårige budgetter, kan der kun indgås finansielle forpligtelser på årsbasis, med relativt kort varsel. En god forvaltning af Fællesskabets knappe ressourcer kræver, at der foretages en omhyggelig udvælgelse af de aktiviteter, der skal støttes. Dette bevirker, at det ikke er muligt at garantere nogen finansiering, før end de relevante procedurer er blevet afsluttet.